runetrust/blame-folketinget-dk huggingface dataset:
Mohammad Rona (M), 2023-04-27:
Tak for ordet.
DF har med dette beslutningsforslag ligesom det foregående fremsat et beslutningsforslag, der kræver, at vi i Danmark fraviger vores internationale forpligtelser.
Det støtter vi i Moderaterne ikke op om.
Vi har et internationalt ansvar, og det står vi ved, for det er vigtigt for Danmark, at vi indgår i en stærk international retsorden.
Dertil skal dog tilføjes, at vi i Moderaterne er enige med forslagsstillerne i, at det skal have konsekvenser, når udlændinge bryder vores lovgivning.
Vi kan og skal ikke acceptere, at kriminelle udlændinge gør sig skyldige i forskellige former for alvorlig kriminalitet, som ofte har store konsekvenser for tilfældige ordentlige og lovlydige borgere i samfundet.
Vi går ind for en stram udlændingepolitik.
Det gælder også på dette område.
Derfor støtter vi også op om, at udlændinge udvises i videst muligt omfang, på betingelse af at vi overholder internationale forpligtelser.
Dem vil vi ikke gå på kompromis med.
Derfor støtter Moderaterne ikke op om beslutningsforslaget.
Mads Fuglede (V), 2023-04-27:
Jeg tror egentlig, at den bedste måde, man kan lave konventionseftersyn på, er, hvis man sammen med en række lande, gerne anført af et meget større land end Danmark, også med større tyngde end Danmark, problematiserer den praksis, som konventionerne har ført til, og som ofte er anderledes end det, der var det oprindelige grundlag for konventionerne.
Mange af konventionerne synes jeg er kendetegnet ved, at når man læser dem, sidder man tit og undrer sig over, hvordan man er nået frem til den praksis, der findes i dag.
Kasper Sand Kjær (S), 2023-04-27:
Jeg skal prøve at se, om jeg kan skære det ud i pap.
Vi vil gerne udvise flere kriminelle udlændinge, også flere, end vi gør i dag.
Der er nogle, som ikke kan udvises på grund af konventionerne, men når vi gør det regnestykke op, så kan vi konstatere, at vi vinder mere på, at der er internationale konventioner og et internationalt retssamfund, end vi gør på den enkelte dom.
Men som jeg også sagde, er de internationale konventioner jo ikke kommet ned oppefra på stentavler.
De kan jo udfordres, de kan fortolkes på andre måder, end de bliver i dag, og fortolkningen har jo også løbende ændret sig, og vi vil gerne udfordre den.
Men det betyder ikke, at vi udfordrer Danmarks tilslutning til konventionerne.
Selvfølgelig skal Danmark være tilsluttet de internationale konventioner, som vi er i dag, og i øvrigt bakke op om et internationalt retssamfund.
Men i det ligger jo også, at de stater, der har indgået aftaler med hinanden, også skal have en diskussion om, hvad de aftaler så betyder i dag.
Nick Zimmermann (DF), 2023-04-27:
Jeg bliver nødt til lige at forstå noget.
For så var det i hvert fald fuldstændig åndssvagt sagt, for det er der da aldrig nogen sinde nogen, der har påstået herinde, altså at integration er at få nogen til at spise frikadeller.
Så det synes jeg virkelig at ministeren skal trække i sig igen.
Ellers håber jeg i hvert fald, at ministeren vil komme ind på, hvem det er, der har sagt, at integrationen er at få nogle mennesker til at spise frikadeller.
Det vil jeg i hvert fald gerne høre.
Så vil jeg også godt prøve at spørge ministeren, om hun kan nævne et eneste europæisk land, hvor den massive muslimske indvandring har skabt en positiv forskel i forhold til landet.
Peter Kofod (DF), 2023-04-27:
Det er jo lige præcis en af de ting, hvor man tænker, at det her er designet på en måde, så det kunne være skrøbeligt, fordi det ligger på flere områder.
Samtidig må man sige, at sådan et lovforslag er enormt vigtigt, for det er jo et spørgsmål om sikkerhed.
Det er et spørgsmål om beskatning.
Det er et spørgsmål om arbejdsforhold; det ville jo også komme til at være en del af det her.
Så der er jo rigtig mange ting ved sådan et forslag, som jeg synes det er væsentligt at Folketinget har kontrol med og holder fast i, så det ikke bare får lov til at leve sit eget liv.
Jeppe Bruus (S), 2023-04-27:
Tak for ordet.
Og tak til fru Mona Juul, som ingen jo kan være i tvivl om faktisk arbejder ihærdigt for både virksomhedernes vilkår og ikke mindst for iværksætterne.
Det vil jeg bare gerne kvittere for og anerkende.
Det her beslutningsforslag er jo ikke alene fra Konservative, men også fra Danmarksdemokraterne, Liberal Alliance, Radikale Venstre, Dansk Folkeparti, Alternativet og Nye Borgerlige.
Lad mig lige indledningsvis slå fast, at vi sådan set deler forslagsstillernes ønske om at forbedre vilkårene for iværksættere.
Jeg er derfor også glad for at se, at der er sådan en bred opbakning til lige præcis det emne blandt Folketingets partier.
Forslaget var som bekendt også en del af Skatteudvalgets beretning fra den 16. marts 2022 om initiativer fra Skatteudvalgets parlamentariske arbejdsgruppe om iværksætteri, som jeg i parentes bemærket jo brugte noget tid på at kvittere for og kommentere på, og som jeg selvfølgelig også har liggende.
Som reglerne er i dag, kan det i nogle tilfælde ramme iværksættere særlig hårdt, hvis der er en oplevelse af store udsving i kursen i forbindelse med en børsnotering af virksomheden.
Det gælder iværksættere, der ejer deres virksomhed gennem et selskab, hvor selskabet ejer under 10 pct. af aktierne i virksomheden efter børsnoteringen.
Derimod opstår udfordringen ikke for iværksættere, der personligt ejer aktierne i virksomheden, eller hvis iværksætternes selskab ejer mere end 10 pct. af virksomheden efter børsnoteringen.
Udfordringen opstår, fordi selskabsejere i børsnoterede virksomheder med et ejerskab på under 10 pct. beskattes årligt af værdistigninger, dvs. efter et lagerprincip, i modsætning til beskatning, der sker i forbindelse med salg.
Derimod har det ikke noget at gøre med, om børsnoteringen sker i Danmark eller i andre lande.
Skatteministeriet skønner, at en generel realisationsbeskatning af selskabers børsnoterede porteføljeaktier vil medføre et varigt mindreforbrug efter tilbageløb og adfærd på cirka 400 mio. kr. årligt.
Som det fremgår af regeringsgrundlaget, vil regeringen fremlægge en iværksætterstrategi – den er lige på trapperne – der bl.a. skal gøre det lettere at investere i iværksættervirksomheder, og det er klart, at det i den forbindelse vil være helt naturligt at drøfte beslutningsforslaget her og dermed også justeringer af beskatningen i forbindelse med børsnotering af iværksættervirksomheder.
Regeringen ønsker altså en samlet prioritering af iværksætterområdet og vil jo også tage det i regi af de forhandlinger, der kommer i forbindelse med forhandlingerne om iværksætteri, og det håber jeg sådan set også at forslagsstillerne her vil tage positivt imod, også ved at deltage aktivt i det arbejde.
Tak for ordet.
Mona Juul (KF), 2023-04-27:
I dag har jeg for Det Konservative Folkeparti fornøjelsen at fremlægge et beslutningsforslag sammen med Danmarksdemokraterne, Liberal Alliance, Radikale Venstre, Dansk Folkeparti, Alternativet og Nye Borgerlige.
Vi foreslår i stedet, at beskatningen skal ske på realiseringstidspunktet – når aktierne er solgt, gevinsten er realiseret og iværksætteren har pengene i hånden.
Vi vil altså ikke fjerne beskatningen, men indrette den klogere.
Hvorfor? Fordi toget kører forbi Danmark, og det er ikke kun ærgerligt for de iværksættere, hvis succes kvæles i et ulogisk skattesystem og skøre regler, det er også rigtig ærgerligt for Danmark.
For hvis vi gerne vil have en stærk ældrepleje, gode skoler og en vellykket grøn omstilling og meget mere, har vi brug for virksomheder, der tjener penge til statskassen og skaber arbejdspladser.
Og virksomheder starter som bekendt med iværksættere.
Jeg glæder mig rigtig meget til debatten.
Jeppe Bruus (S), 2023-04-27:
Jo, men hvis vi skal have kritik her for, at vi nedsætter den statslige bundskat for at kompensere for nogle højere kommunale skatter, og at vi dermed altså i sidste ende giver borgerne nogle flere penge, så må vi jo leve med den kritik.
Mona Juul (KF), 2023-04-27:
Tak til ministeren, og tak for de pæne ord.
Vi møder naturligvis rigtig konstruktive op til iværksætterforhandlinger; det er der ikke nogen tvivl om.
Vi har mange ting på to do-listen og ønskelisten, og hvad vi ellers kan finde frem, og jeg er sikker på, at vi kan lave en aftale, der bliver rigtig god for de danske iværksættere.
Det er jeg slet ikke i tvivl om.
Ministeren nævnte en omkostning ved at fjerne lagerbeskatningen på 400 mio. kr. Vil ministeren ikke bekræfte, at det tal ikke handler om lagerbeskatning i forhold til børsnoteringer?
Jeppe Bruus (S), 2023-04-27:
Nej, synspunktet er, at når man har lavet den kontrakt med kommunerne, sørger man for at kigge på det.
Altså, det er jo i virkeligheden ret kedeligt som regering at have loft over f.eks. drift og anlæg, men det er jo, fordi man før den tid, hvor man havde de lofter, godt kunne sætte en retning fra Christiansborg, men kommunernes økonomi kunne udvikle sig i mange forskellige retninger.
Vi har jo en samlet økonomi, uanset om det så er på det kommunale, på det regionale eller på det statslige niveau, og de her mekanismer er lagt ind, for at vi fører en samlet økonomisk politik.
Sigurd Agersnap (SF), 2023-04-27:
Tak for det, og tak til ministeren for talen og gennemgangen.
Nu siger ministeren jo, at det er ansvarligt at have en stabil skattesats, og at det er en del af at føre en ansvarlig økonomisk politik, at man kompenserer, hvis kommunerne har hævet skatten.
Det lyder næsten på ministeren, som om det, der ville være ansvarligt, grundlæggende er ikke at ændre på skattesatserne.
Er det synspunktet, at man ikke skal ændre på skattesatserne, og at det er mere ansvarligt?
Sigurd Agersnap (SF), 2023-04-27:
Jeg må indrømme, at jeg ikke forstår det helt, for kommunerne bliver sanktioneret, når de hæver skatten.
Så det må være noget andet, der ligger til grund for, at man vil sænke skatten.
Altså, den mekanisme er jo ikke lavet for at sanktionere kommunerne.
Den mekanisme er jo lavet for måske at stille borgerne neutralt i forhold til skatteniveauet, men det synes jeg jo er et lidt andet argument, end at det er for at overholde budgetdisciplinen.
Noah Sturis (ALT), 2023-04-27:
Mange tak.
Så kunne jeg alligevel nå at sige et par ord om L 76.
Alternativet støtter forslaget, som vil gøre fradragsretten for private lønforsikringer betinget af, at der i indkomståret er indbetalt mindst 1.300 kr. i a-kassebidrag, og støtter også, at man forhøjer fradraget for fagforeningskontingenter; det forhøjes fra 6.000 til 7.000 kr.
Endvidere foreslås det at nedsætte den statslige bundskat med 0,03 procentpoint, og den del støtter Alternativet også.
Vi synes, det er fornuftigt generelt at sænke skatten i bunden og så forhøje den for nogle af de ting, der ikke er betinget af arbejde, såsom ejendom og kapitalbeskatning generelt.
Altså, helt grundlæggende vil Alternativet forenkle skattesystemet ved at samle de her forskellige fradrag i personskattefradraget, men indtil vi er der, støtter vi forslaget.
Vi støtter sådan set også at dele forslaget op, som det også er blevet nævnt tidligere.
Det tror jeg var det.
Katrine Robsøe (RV), 2023-04-27:
Tak for det.
Jeg skal bare lige være helt sikker på, hvorfor det er, Socialdemokratiet siger nej til det her forslag.
Vi skriver jo faktisk i bemærkningerne, at vi gerne vil have fremlagt et forslag til en provenuneutral måde, vi kan gøre det her på.
Det går jeg ud fra at man forstår på den måde, at det jo så i hvert fald ikke koster nogen penge, men det kan selvfølgelig rykke lidt ved, hvornår man får pengene ind i statskassen, fordi man så først beskatter, når iværksætteren faktisk selv har pengene i hånden.
Så anerkender man, at vi faktisk gerne vil forsøge at finde en måde at gøre det på, som er provenuneutralt?
Per Husted (S), 2023-04-27:
Vi har haft en del partsindlæg omkring det her, men der er mange andre ting i det.
Hvis vi kigger på finansieringen af iværksættere i Danmark, ser det jo ikke ud til, at der nødvendigvis mangler kapital.
Jeg synes ofte, det ser ud, som om der mangler gode idéer.
Der er et stort, velfungerende netværk af investorer, der investerer på andre måder.
Men det er det, vi skal have undersøgt præcist.
Mona Juul (KF), 2023-04-27:
Det er jo ikke sådan, at der er nogen, der sådan set er i tvivl om, hvad det er for nogle forhindringer, der er for danske iværksættere.
Det her er en af forhindringerne, så vi behøver faktisk ikke at undersøge ret meget mere.
Der er nogle helt klokkeklare anbefalinger fra iværksættermiljøet, fra erhvervsorganisationer og politiske partier.
Jeg tror faktisk ikke, der er et politisk parti eller en organisation med respekt for sig selv, der ikke har lanceret det ene og det andet forslag.
Så jeg tror ikke, vi behøver at undersøge mere.
Jeg tror simpelt hen bare, vi skal se at komme i gang herinde i Folketinget, og det her er i hvert fald et konkret forslag, man kan bide til bolle på, og det håber jeg også at man gør i de kommende forhandlinger.
Jeppe Bruus (S), 2023-04-27:
Det, jeg siger her, og nu gentager jeg bare, er, at Skatteministeriet skønner, at en generel realisationsbeskatning af selskabers børsnoterede porteføljeaktier vil medføre et varigt mindreforbrug efter tilbageløb og adfærd på ca. 400 mio. kr.
Per Husted (S), 2023-04-27:
Jeg har svært ved at få overblik over, hvad det præcis koster.
For som skatteministeren er inde på, er det jo ikke kun børsnoteringer i Danmark, der bliver omfattet af det her.
Det er også børsnoteringer i andre lande.
Jeg har læst flere rapporter om lige præcis børsnoteringer, hvoraf vi har få i Danmark.
Det her jo ikke den eneste udfordring, der bliver nævnt i de rapporter.
Der bliver nævnt mange andre ting, som faktisk ikke er noget, der bliver besluttet her.
Og det er derfor, jeg gerne ser, at vi får det undersøgt nærmere, og at vi prøver at komme ind til kernen af, hvorfor der ikke er så mange, der børsnoterer sig i Danmark.
Der kan faktisk også være en positiv vinkel på det.
Mona Juul (KF), 2023-04-27:
Tak for det.
Jeg vil bare lige kommentere – og tak for ordførertalen – i forhold til at der sådan set ikke er nogen drøftelser blandt de partier, der har fremsat beslutningsforslaget, om, hvad det her koster.
For det koster ikke 400 mio. kr.
Det siger sig selv.
Vi havde én børsnotering sidste år.
Altså, det kan jo ikke koste 400 mio. kr.
De vildeste tal, vi har hørt fra organisationer, er i nærheden af 70 mio. kr., men det ville også være et meget, meget højt tal.
Så det er bare lige for få den aflivet.
Per Husted (S), 2023-04-27:
Tak for ordet, formand, og tak til forslagstillerne for beslutningsforslaget om at afskaffe lagerbeskatningen for iværksættere og investorer og erstatte det med en realisationsbeskatning.
Iværksætteri er meget vigtigt for vores fremtid, da vi på alle områder og alle steder i landet har behov for, at folk med nye idéer og iværksætterlyst starter nye virksomheder.
Og skulle nogen spørge mig, synes jeg, det fylder alt for lidt her i Folketinget.
Men jeg har også beskæftiget mig med præcis iværksætteri i det meste af mit voksenliv, så jeg er måske lidt erhvervsskadet.
Og der må jeg med hensyn til de ordførere, jeg kan se er til stede i dag, sige, at vi har haft rigtig gode snakke i forskellige sammenhænge, fordi vi har samme passion.
Tak for det.
Med min interesse for iværksætteri blev jeg også ekstra glad, da jeg læste side 24 og 25 i regeringsgrundlaget.
Her står bl.a., at regeringen vil arbejde for gode vækst- og konkurrencevilkår for erhvervslivet, og længere nede står der, at regeringen vil fremlægge en iværksætterstrategi, som skal styrke iværksætteri i hele Danmark.
Og der er afsat penge til det, præcis 300 mio. kr. er der afsat.
Arbejdet med selve iværksætterstrategien er på vej, og der er stor interesse for det i alle iværksætterkredse.
Jeg ved, at mange af ordførerne her i salen har haft møder med mange interessenter i forhold til det, ligesom jeg selv har haft.
I sidste uge havde vi også et godt møde i Erhvervsudvalget, hvor repræsentanter fra interesseorganisationer og vidensinstitutioner gav os gode input.
Tidligere har der i Skatteudvalget været nedsat en parlamentarisk arbejdsgruppe, som skulle undersøge mulighederne for at forbedre skattevilkårene for iværksættere.
Det mundede ud i ti konkrete initiativer, og dem redegjorde skatteministeren for den 2. marts i år.
Af særlig interesse for beslutningsforslaget i dag blev der bl.a. redegjort for konsekvenserne ved overgang fra lagerprincippet til realisationsprincippet.
Det er noget, vi allerede har været inde på, og vi kan se, at der er diskussion om nogle tal.
Men man kan altså se, at hvis det var en generel afskaffelse af lagerprincippet, så er det milliarder, vi taler om.
Jeg mener, det var 3,1 mia. kr., der stod i svarene fra ministeren, og 400 mio. kr., når vi talte børsnotering.
Når ovenstående er sagt, er det vigtigt for mig at understrege og anerkende, at der kan være en udfordring med lagerbeskatning for iværksættere, især når vi ser børsnoteringer, hvor iværksættere kommer til at eje under 10 pct. af den samlede aktiekapital.
De gode interesseorganisationer har over for mig præsenteret nogle sager, hvor den gældende lagerbeskatning ikke har været hensigtsmæssig, faktisk meget uhensigtsmæssig.
Det mener jeg bør undersøges nærmere, og det skal vi have gjort.
Som jeg ser det, er det helt oplagt, at det sker som en del af den kommende iværksætterstrategi og ikke som et selvstændigt beslutningsforslag.
Vi skal have lavet en samlet plan for iværksætteri.
Og på den baggrund kan vi fra Socialdemokratiets side ikke støtte forslaget, men som sagt glæder vi os rigtig meget til, at vi tager det i sin helhed under forhandlinger om iværksætterstrategien.
Jeppe Bruus (S), 2023-04-27:
Jeg tror faktisk, vi må være fair og sige, at vi jo tidligere har været inde i præcis den her drøftelse, altså ordføreren og undertegnede, og der har været lidt diskussioner omkring både beregningsteknikken, men også, om man kan basere det på de børsnoteringer, der har været sidste år eller året før, og jeg skal gerne indgå i en mere teknisk gennemgang af det.
Jeg tror sådan set også, vi har svaret på det.
Mona Juul (KF), 2023-04-27:
Ministeriet har skønnet, at det er sådan, hvis man fjerner alle lagerbeskatninger og går over til realisationsprincippet, hvad angår det.
Det er ikke det, der er tilfældet i det her beslutningsforslag.
Så det er bare lige for at sige, at ligesom da vi havde fantomskatten, bliver det nok ikke svært at finde en provenuneutral model, for det her kommer ikke til at koste ret meget.
Peter Kofod (DF), 2023-04-27:
Tak for det, formand.
Så kom vi jo til højre.
Sikke en dejlig dag, det er i dag, startede den socialdemokratiske ordfører sin ordførertale med.
Hvis jeg skal vælge en sang til at beskrive min følelse med, ville det nok være »Danmark, dejligst vang og vænge«.
I min tid i Europa-Parlamentet fik jeg en del indsigt i den måde, arbejdsmarkedspolitikken tilrettelægges på i andre europæiske lande.
Jeg kom frem til den konklusion, at der vel ikke findes noget sted, hvor det foregår bedre, end i Danmark.
Det skyldes den danske model, ene og alene den danske model, og at lønmodtagere og arbejdsgivere tager ansvaret på sig og forhandler gode, fornuftige aftaler hjem, der gør det muligt at få arbejdsmarkedet til at glide.
I andre europæiske lande, selv dem, der ligner os, vil arbejdsmarkedet være langt mindre succesfuldt, faktisk rigtig, rigtig skidt i nogle af de her lande.
Derfor har vi en fælles interesse i at værne om vores danske model, og jeg ser primært to store udfordringer for modellen.
Den første er angreb fra EU-systemet, der ønsker at underminere vores nordiske model og vores tilgang til at styre arbejdsmarkedet, enten fordi man ikke forstår, hvordan det foregår i Danmark og i Norden, eller fordi man foretrækker en anden model.
Den anden udfordring er vigende opbakning til at være med i faglige fællesskaber eller til at melde sig ind og være fagligt aktiv.
Det er et forsøg på at sørge for, at der fortsat vil være en meget stor opbakning til det faglige arbejde, der foregår, og det er et forsøg på at beskytte den danske model.
Jeg kunne godt stå her og gøre mig vittig over historikken i det her.
Faktum er, at den her aftale, som lovforslaget jo udmønter, blev indgået, før min nuværende partiformand blev partiformand.
Den blev indgået i en tid, hvor jeg ikke engang selv sad i Folketinget.
Men jeg ville finde det rimeligt utroværdigt, hvis jeg skulle stå her og lægge afstand til, hvad mit eget parti eller det parti, man har været medlem af, havde gjort på et eller andet tidspunkt.
Vi vedstår os fuldstændig arv og gæld, og derfor står vi også ved aftalen – og vi kommer til at støtte det her lovforslag.
Tak, formand.
Per Husted (S), 2023-04-27:
Vi står her i Danmarks måske fornemste sal, og så kommer der sådan noget fra ordføreren for De Konservative.
Jeg er faktisk chokeret.
Jeg er chokeret over, at man, hvis man ikke har argumenter, så bruger et eller andet med at tale om nepotisme og lignende.
Det kunne jo godt være, at det var, fordi vi mener det her alvorligt – at vi ser, at et velfærdssamfund som det, vi har, er betinget af, at vi har et velfungerende arbejdsmarked, hvor vi har fagforeningerne, der sikrer, at det fungerer.
Vi kunne godt begynde at tale om, hvem der er sponsor for De Konservative – det kunne jeg stille som spørgsmål her.
Men takt og tone forbyder mig simpelt hen at synke så lavt.
Vil ordføreren acceptere, at det måske er, fordi vi ser det sådan, at fagforeninger og et velfungerende arbejdsmarked er en meget vigtig del af det danske samfund?
Rasmus Jarlov (KF), 2023-04-27:
Tak, og det kan jo være ligegyldigt, men tak for ordet.
Vi stemmer imod lovforslaget.
Der er et element, som vi er tilhængere af, og det er jo det, som drejer sig om at sænke bundskatten.
Det er jo meget, meget lidt, men selvfølgelig vil vi gerne stemme for det, og derfor vil vi ligesom Enhedslisten og SF også gerne anmode om, at lovforslaget bliver delt op, så vi kan stemme for de elementer af det, som vi hver for sig går ind for.
Derudover er vi kraftige modstandere af, at man hæver fradraget for fagforeningskontigenter.
For det er jo ud fra en fuldstændig åbenlys dagsorden om, at man ønsker at begunstige de fagforeninger, som har svært ved at tiltrække medlemmer, og som har en presset økonomi, men som er helt afgørende for, at venstrefløjen kan få de meget store tilskud og den hjælp til valgkamp, som gør, at de kan bevare magten i Danmark.
Det er en uskøn måde at bruge sin magt på, at man på den måde laver et lovforslag, som så direkte favoriserer ens egne sponsorer, og det synes jeg egentlig man burde holde sig fra.
Det er svært at se det som andet end en form for nepotisme.
Rasmus Jarlov (KF), 2023-04-27:
Man kan jo ikke regne med, at man så bare kan påberåbe sig at føle sig krænket over det, og at man så ikke får den kritik.
Jeg er helt med på, at Socialdemokratiet synes, at fagforeningerne er en meget vigtig del af det danske samfund, og en vigtig grund til, at Socialdemokraterne synes det, er jo, at man får den her kæmpestore økonomiske støtte fra fagforeningerne.
Man synes det nok også i sig selv.
Sådan helt grundlæggende går man også ind for, at vi har stærke fagforeninger, og det synes jeg også selv er positivt.
Det er jo rigtig godt, hvis folk frivilligt organiserer sig i fagforeninger, fordi de synes, det er en god måde at præge det danske samfund på.
Men det er ikke så pænt, når det bliver sådan, at det er drevet af, at man fra politisk side favoriserer det skattemæssigt og dermed sikrer, at nogle organisationer, som støtter Socialdemokratiet, får en bedre økonomi.
Det kritiserer vi, uanset om man påberåber sig at være krænket over at få kritikken.
Lars-Christian Brask (LA), 2023-04-27:
Hold da op; der er her et relativt trivielt lovforslag, der virkelig får høj bølgegang, og som inspirerer til noget fra den danske sangskat, og tilmed blev hr. Hans Kristian Skibby afklædt.
Det var nok meget godt, at det kun var verbalt og ikke fysisk.
Vi kan ikke lide, at man forhøjer fradraget for fagforeningskontingentet, og at man samtidig gør fradragsretten for privat lønforsikring betinget af, at der er indbetalt mindst 1.300 kr.